Protobulgaros

Os protobulgaros estioron un pueblo nomada que habitaba en as estepas d'Europa Oriental. Una parte d'ellos trescruzó lo Danubio invadindo l'Imperio Romano d'Orient y ocupando Moesia, a on se fusionó con a población sedentaria eslava y traco-romana contribuyindo a la formación d'o pueblo eslau bulgaro. Atra parte d'ellos formoron un reino en a cuenca d'a Volga que duró dica la invasión mongola d'o sieglo XIII. Se suposa que yeran un pueblo turquico relacionau con os hunnos y os chuvaixes y que tamién han contribuyiu a la formación d'os pueblos tartaros d'a Volga.

L'arqueolochía documenta en o sieglo VI a presencia d'una cultura atribuyible a los protobulgaros en as estepas ponticas, vecins orientals d'os eslaus. Corresponden a los protobulgaros as tumbas prencipescas de Perescepino, Glodosy y Voznesenka, con vaixiellos bizantins, armas y choyas.

Pareixe que i heba a lo menos cuatro brancas u cuatro zonas con población protobulgara:
 En a val d'o Kubán.
 Os Utrigurs, que dimpués quedaría establida en o baixo Kama.
 Os Cutrigurs, a lo norte d'o Baixo Danubio.
 Una branca que yera por Europa centro-oriental y que entró en Italia con os longobardos.

Enantes d'a deseparación definitiva d'as dos brancas supervivients d'o pueblo protobulgaro nomada heban plegau en un apocheu baixo o khan Kubrat. A invasión d'os Gazaros los deseparó.Hermann Kinder, Werner Hilgemann y Manfred Hergt: Atlas Histórico Mundial. De los orígenes a nuestros días Ediciones Akal, 2007. p 117.

 O estau protobulgaro de Mesia 
Enta la decada de 670, una branca d'o pueblo protobulgaro baixo lo mando d'o khan Asparukh crució lo Danubio y ocupól o norte d'a provincia romana de Mesia. Os bizantins no podioron evitar-lo y rematoron acceptando a perda d'este territorio. Os protobulgaros facioron liga con siet tribus eslavas que yeran en a ribera d'o Danubio, y se creyó un estau que se convertió en o Primer Imperio Bulgaro. O prencipe bulgaro Tervel establió buenas relacions con Chustinián II y firmó un tractau comercial con Costantinoble.Gabriela Makowiecka y Estanislao Macowiecki: La Cultura Eslava Editora Nacional.

O khan Crumo (803-814) pautó con Carlos Magno y atacoron chuntos a los avaros, desfendo lo estau avaro, pa dimpués repartir-sen Panonia entre Bulgaria y l'Imperio Carolinchio con o río Tizsa como muga.

A introducción d'o cristianismo como relichión oficial d'o Primer Imperio Bulgaro con una liturchia en eslau fació que os protobulgaros, de luenga turquica, s'eslavizasen y que con o tiempo toz os pueblos eslaus d'o estau bulgaro se convertisen en un pueblo solo conoixito tamién como "bulgaros".

 Referencias 

 Bibliografía 
 José-Ramón Julià et alii: Atlas de historia universal. Tomo I de los orígenes a las crisis del siglo XVII. Editorial Planeta.
 Hermann Kinder y Werner Hilgemann: Atlas histórico mundial. Ediciones Itsmo.

Categoría:Pueblos turquicos
Categoría:Pueblos medievals d'Europa